*Výbor*

*Národnej rady Slovenskej republiky*

 *pre hospodárske záležitosti*

 Bratislava: 17. 5. 2017
 Číslo: CRD-992/2017 - VHZ

# *Z á p i s n i c a*

**z 31. schôdze Výboru NR SR pre hospodárske záležitosti** v hlavnej  budove Národnej rady Slovenskej republiky, nám. A. Dubčeka 1, v zasadacej miestnosti č. 148, 1. poschodie (rokovacia miestnosť Výboru NR SR pôdohospodárstvo a životné prostredie).

***Prítomní***: podľa prezenčnej listiny

Ospravedlnený: -

Účasť na rokovaní výboru podľa prezenčnej listiny  12 z 13 poslancov, výbor bol uznášaniaschopný.

***Program:***

1. **Vládny návrh zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov** (tlač **553**)
2. Rôzne

Rokovanie výboru otvorila a viedla predsedníčka výboru J. Kiššová.

Poslanci program schôdze výboru schválili (12/0/0).

***K bodu 1***

**Vládny návrh zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov** (tlač **553**) – uviedol minister Ministerstva dopravy a výstavby SR p. Arpád Érsek.

Vo svojom vystúpení opätovne vysvetlil poslancom, že stavbu kľúčových častí bratislavského obchvatu blokujú poslední majitelia pôdy, ktorú štát pod diaľnicu potrebuje. Keďže štát už doteraz podpísal zmluvy na stavbu obchvatu za takmer 2 miliardy eur, teraz mu hrozia pokuty od koncesionára za neskoré odovzdanie stavebných parciel. Priekupníci s pôdou štát blokujú preto, že chcú na pozemkoch zarobiť čo najviac. Ich cieľom je vytvoriť časový tlak a získať tak pre seba neúmerné výhody. Novelou by sa mal zaviesť do praxe nový právny inštitút predbežnej držby. Ten umožní pred ukončením časovo náročného vyvlastňovacieho procesu vykonávať vopred vymedzené a odstrániteľné práce na pozemkoch pod cestami, a to v nevyhnutnom rozsahu. Účelom inštitútu predbežnej držby je podpora väčšej efektivity a rýchlosti prípravy výstavby diaľnic. Inštitút predbežnej držby podľa ministra v žiadnom prípade neupravuje podmienky vyvlastnenia. Podľa novely ju možno priznať iba vtedy, ak verejný záujem na dosiahnutie účelu vyvlastnenia prevažuje nad zachovaním doterajších práv vyvlastňovaného. Zároveň môže byť povolený iba taký rozsah prác, po ktorých je možné vrátiť vyvlastňovanú nehnuteľnosť do pôvodného stavu.

Spravodajcom výboru bol poslanec **Milan Mojš,**  ktorý predložil spravodajskú správu. Uviedol, že k návrhu nebolo predložené žiadne stanovisko ani iné informácie.

V rozprave vystúpili piati poslanci:

**J. Kiššová** – opätovne zdôraznila, že táto novela zákona výrazne zasahuje do vlastníckych práv a mala byť schvaľovaná štandardným legislatívnym procesom. Nepáči sa jej, že pozmeňujúci návrh dostali poslanci tesne pred začatím rokovania. Z toho dôvodu sa s ním nemohli riadne oboznámiť.

**M. Kondrót** – súhlasí s tým, že niektoré zásadné úpravy je potrebné konzultovať dostatočne vopred. Úprava vyvlastňovania bola predmetom dlhých diskusií počas prípravy a prerokúvania nového stavebného zákona, avšak ten bol nakoniec navrhovateľom stiahnutý z rokovania Národnej rady. Podal pozmeňujúci a doplňujúci návrh, ktorý bol pripravený predkladateľom, skonzultovaný s právnym odborom a on si ho následne osvojil.

**J. Marosz** – označil takéto náhlenie sa v úprave zákona za nezvládnutie celého procesu výkupu pozemkov zo strany NDS a ministerstva dopravy a výstavby. Vyzval preto na vyvodenie personálnej zodpovednosti voči štátnemu tajomníkovi rezortu Viktorovi Stromčekovi. Poukázal aj na nekalé výkupy od nebohých ľudí, kde ešte neprebehli dedičské konania. Na druhej strane, mnohí majitelia pozemkov ešte nedostali návrhy na vyvlastnenie. Požiadal o špecifikáciu výšky zmluvnej pokuty koncesionárovi v prípade nedodržania termínov.

**J. Kiššová** – stále sa spomínajú sankcie voči koncesionárom. Situácia nemusela nastať, termíny boli známe dlhodobo a aj opozícia na to poukazovala dávnejšie. Je si istá, že sa tomu dalo vyhnúť.

**V. Stromček** – čo sa týka dedičských konaní, evidujú tri prípady, z toho dva sú vyriešené. NDS sa od začiatku snažila dosiahnuť dohody s vlastníkmi pozemkov, inštitút vyvlastnenia je krajné riešenie. S koncesionárom prebiehajú intenzívne diskusie, existuje presný harmonogram priebehu prác.

**E. Heger –** tiež sa zaujímal o vyčíslenie škôd a ohradil sa voči termínu predloženia pozmeňujúceho návrhu. V politickej kultúre je takýto postup krokom späť.

**M. Bagačka** – uviedol analógiu procesu s prerokúvaným stavebným zákonom, o ktorom sa 2 roky diskutovalo na širokej platforme a napriek tomu ho na záver zmietla opozícia zo stola. Podľa neho by pozmeňujúci návrh opozícia nepodporila, ani keby ho dostali v dostatočnom časovom predstihu. Upozornil, že situácia sa môže v budúcnosti politicky otočiť. Novela zákona má významný rozmer pre budúce situácie.

**Minister A. Ersék** pripomenul opozícii ponuku na predloženie pozmeňujúcich návrhov v druhom čítaní s návrhom iných riešení. Zatiaľ tak neurobili.

*Hlasovanie o pozmeňujúcom návrhu poslanca M. Kondróta (bod 1-7):* Prítomných 12 poslancov, za hlasovali 7 poslanci, 2 poslanci boli proti, 3 poslanci sa zdržali hlasovania, hlasovali všetci poslanci (7/2/3).

*Hlasovanie o uznesení:* Prítomných 12 poslancov, za hlasovali 7 poslanci, 5 poslanci boli proti, hlasovali všetci poslanci (7/5/0).

**K uvedenému bodu bolo prijaté uznesenie č. 103.**

Predsedníčka J. Kiššová ukončila rokovanie 31. schôdze výboru o 13,30 hod.

 Jana **K i š š o v á, v.r.**

 overovatelia výboru predsedníčka výboru

 Michal **B a g a č k a**

 Eduard **H e g e r**